São Paulon Grand Prix 2022

São Paulon Grand Prix 2022 (virallisesti Formula 1 Heineken Grande Prêmio de São Paulo 2022) oli Formula 1 -kauden 21. osakilpailu, joka ajettiin 13. marraskuuta Interlagosin moottoriradalla São Paulossa Brasiliassa.
Ensimmäiset vapaat harjoitukset.
Ensimmäisten vapaiden harjoitusten nopein oli Red Bullin Sergio Pérez ennen Ferrarin Charles Leclerciä ja Red Bullin Max Verstappenia. Ferrarin Carlos Sainz ajoi sekunnin tuhannesosan nopeammin kuin Mercedeksen Lewis Hamilton, mutta hänen kilpailuviikonloppunsa vaikeutui moottorinvaihdosta annetun lähtöruuturangaistuksen vuoksi.
Aika-ajot.
Aika-ajoissa kuljettajien haasteena oli sateiset olosuhteet. Mercedeksen George Russell ajautui kosteiden olosuhteiden vuoksi soralle mutkassa 4, jolloin punaiset liput otettiin radalle. Leclerc ei ollut tyytyväinen tallin päätökseen valita välikelin renkaita nopeinta aikakierrosta varten ja punaisten lippujen heiluttaminen radalle pilasi hänen mahdollisuutensa ajaa kymmenettä tilaa paremmaksi. Verstappen puolestaan ajoi yhden nopean aikakierroksensa viimeisessä osiossa, mutta hän lukitsi jarrunsa kahdeksannessa mutkassa ja menetti mahdollisuutensa nopeimpaan kierrosaikaan. Haasin Kevin Magnussen ajoi sprinttikilpailua varten paalupaikalle, Vertappen oli toinen ja Russell kolmas.
Toiset vapaat harjoitukset.
Toisissa vapaissa harjoituksissa kuljettajat keskittyivät renkaiden ja auton suorituskyvyn testaukseen, koska autoihin ei voinut tehdä muutoksia parc ferme -sääntöjen vuoksi. Williams ajatti poikkeuksellisesti testikuljettaja Logan Sargeantia Alexander Albonin tilalla harjoituksissa, koska Sargeantin täytyi kerätä riittävästi ajokilometrejä saadakseen superlisenssiin kautta varten. Ferrarin kuljettajilla oli vaikeuksia päästä kymmenen nopeimman kuljettajan joukkoon. Toisten vapaiden harjoitusten nopein oli Alpinen Esteban Ocon, toinen oli Pérez ja kolmas Russell.
Sprinttikilpailu.
Sprinttikilpailun lähdössä Verstappen ohitti Magnussenin ja nousi kilpailun johtoon. Magnussen ajoi lopulta yhden MM-pisteen sijoittumalla kahdeksanneksi. Magnussenin ohittamisen jälkeen Verstappenin vaikeudet alkoivat, koska hän oli lähtenyt kilpailuun keskikovalla rengasseoksella muiden kuljettajien valittua pehmeän seoksen. Russell taisteli Verstappenia vastaan, kunnes hän ohitti tämän kierroksella 15.
Alpinen kuljettajat Ocon ja Fernando Alonso osuivat toisiinsa jättäen samalla romua radalle, ja he putosivat pistesijoitusten ulkopuolelle. Myöhemmin kilpailun aikana Verstappen rikkoi autonsa etusiiven romujen vuoksi, jolloin myös Sainz ja Hamilton pääsivät Verstappenin ohi rikkoen samalla lisää tämän autonosia kaksintaistelujen aikana. Russell voitti sprinttikilpailun, Sainz oli toinen ja Hamilton kolmas. Hamilton joutui tuomariston tutkintaan lähdön aikana tapahtuneen epäselvyyden vuoksi, mutta hänelle ei annettu tilanteesta rangaistusta.
Kilpailu.
Kilpailun lähdössä Russell piti kärkipaikkansa taistellessaan Hamiltonia vastaan. Magnussen ja McLarenin Daniel Ricciardo kolaroivat mutkassa, mikä päättyi molempien kuljettajien keskeytykseen ja turva-auton tulemiseen radalle. Uusintalähdössä Verstappen ja Hamilton osuivat toisiinsa, jolloin Verstappenin etusiipi hajosi, mutta molemmat kuljettajat pystyivät jatkamaan kilpailuaan. Samoihin aikoihin myös Leclerc ja McLarenin Lando Norris kolaroivat. Verstappen ja Leclerc tulivat varikolle renkaanvaihtoon. Tuomaristo antoi Verstappenille ja Norrisille aikarangaistukset.
Hamilton aloitti varikkopysähdyksensä jälkeen takaa-ajon takaisin kilpailun kärkipaikalle, kun hän nousi tuoreemmalla rengasseoksella monen kuljettajan ohi neljänneksi. Sainz joutui tekemään ylimääräisen varikkopysähdyksen, koska hänen autonsa jarruihin oli jäänyt kypärän visiirin suojakalvo. Kilpailun kärkipaikalla Russell ajoi varmoja kierroksia, ja Pérez yritti ottaa Russellin kiinni ohittaakseen tämän. Kierroksella 44 Hamilton ohitti Pérezin ensimmäisessä mutkassa käytyään ensin tätä vastaan useita kaksintaisteluja.
Virtuaalinen turva-auto otettiin radalle kierrosten 50 ja 52 välisenä ajankohtana, koska Norris joutui keskeyttämään kilpailunsa tehohäviön vuoksi. Hankalan siivoustyön vuoksi radalle otettiin kuitenkin pian oikea turva-auto, joka poistui kierroksella 60. Uusintalähdön jälkeen Pérez putosi useamman sijoituksen taaksepäin, kun ensin Sainz ohitti hänet, sitten Alonso kierroksella 65 ja lopuksi Verstappen tallimääräyksellä. Eniten keskustelua aiheutti kuitenkin Verstappenin päätös olla päästämättä Péreziä takaisin edelleen epäonnistuttuaan ohittamaan Alonsoa, minkä Pérez katsoi epäurheilijamaiseksi käytökseksi.
Russell voitti kilpailun, Hamilton oli toinen ja Sainz kolmas. Leclerc oli neljäs, vaikka hän pyysi tallia antamaan Sainzille tallimääräyksen saadakseen enemmän MM-pisteitä Pérezin vastaiseen MM-taisteluun, mutta talli ei suostunut tähän sen riskialttiuden vuoksi. Alonso ja Ocon olivat tyytyväisiä viidenteen ja kahdeksanteen sijoituksiin, koska he olivat sprinttikilpailussa kolaroineet toisensa pois pistesijoituksilta ja talli määräsi heitä olemaan taistelematta keskenään.